google/wiki40b huggingface dataset:
Jean Sandherr

Bakgrunn

Jean Sandherr var født i Mulhouse som den gang var fransk, og som også var hjembyen til familien Dreyfus. Han var sønn av en notar ved Mulhouses handelsrett, og gikk inn i det franske infanteri via militærakademiet Saint-Cyr.

Offiser

Han ble raskt forfremmet til subløytnant i det lette infanteri i 1866, løytnant i 1870 og kaptein i 1873. Hans anerkjente evner sikret ham plass i første klasseårgang ved École supérieure de Guerre, og han gikk ut av akademiet som major.
Ved begynnelsen av den tysk-franske krig i 1870 ble han såret, og ble utnevnt til Chevallier i Æreslegionen i september samme år. Han var kaptein ved 2. regiment av algiske tirailleurs i Tunisia på den tid det ble annektert til fransk protektorat. Han fikk i oppgave å klassifisere tunisiske stammer etter graden av deres fiendtlige innstilling til det franske nærvær.

Leder av Statistikkavdelingen

I 1885 ble han kommandant og samtidig tilknyttet «statistikkavdelingen» under Generalstaben. Det harmløse navnet skjulte at dette dreide seg om den franske militære kontraspionasje. I 1887 ble han leder for denne avdelingen. Han ble forfremmet til oberstløytnant i 1891, og direkte understilt general Gonse ved begynnelsen av Dreyfussaken.

Dreyfusaffæren

Sandherr ble assistert av kommandant Henry, en offiser som hadde general Gonses fulle fortrolighet. I september 1894 oppfanget statistikkavdelingen et håndskrevet notat funndet i papirkurven til den tyske ambassadør i Paris, takket være en samarbeidende hushjelp ved ambassaden. Dokumentet viste at franske militære hemmeligheter ble utlevert til tyskene, som på denne tid ble betraktet som Frankrikes erkefiende. Sandherr opprettet en hemmelig granskningskommisjon som i stor hast kom til at den skyldige var kaptein Alfred Dreyfus. Dreyfus ble så meget raskt arrestert og dømt skyldig.
Den 14. april 1895 ble Sandherr forfremmet til oberst, og den 1. juli forlot han den statistiske avdeling dor å overta kommandoen av 20. infanteriregiment i Montauban. Hans etterfølger ved statistikkavdelingen ble oberstløytnant Georges Picquart, som etterhvert ville agitere effektivt for Dreyfus' rehabilitering. Skandalen eskalerte i 1898 da det syntes tydelig at ble aktoratets beviser bestod av fabrikkerte inkriminerende dokument som kammandant Henry hadde bragt til veie.
Sandherr fikk ikke oppleve slutten av Dreyfussaken, selv om han var en av dens bakmenn. Han var gradvis syknet inn og ble helt lam, måtte trå helt ut av tjeneste i desember 1896, og døde innen skandalen var åpenbar.
Istra (elv i Russland)

Istra (russisk: Истра) er ei elv i Moskva oblast i Russland. Den er ei venstre sideelv til elva Moskva. Istra er 113 kilometer lang og har et nedbørfelt på 2 050 km². Middelvannføringen 12 kilometer før munningen er på 11,3 m³/s.
Bristen

Geografi

Bristen ligger rundt tre kilometer sør for landsbyen med samme navn i Maderanertal og fire kilometer nord for fjellet Piz Giuv. Bristen og Piz Giuv er skilt fra hverandre av Portlilücke, et 2 506 moh høyt skar. Lenger sør er Oberalppass, seks kilometer lenger øst går dalen Etzlital opp mot det høyeste fjellet i området, Oberalpstock. Knapt fire kilometer i vest ligger Gurtnellen i Reusstal.
Mot nord fra toppen av Bristen går en fjellrygg, som etter 200 meter deler seg i to armer, nordvestryggen og nordøstryggen. Ved foten av nordøstryggen ligger det vesle fjellvannet Bristensee i en høyde på 2 095 moh. Mot vest faller en rygg bratt ned mot Fellital. Mot sør fører en egg over til 2 853 m høye Zwächten, eggen holder frem mot Portlilücke.
Fjellhytta Etzlihütte ligger øst for fjellet, 2 052 moh.

Geologi

Geologisk hører Bristen til det nordlige Aar-massivet. Regionen sør for Maderanertal består dessuten av flere ulike bergarter. Her finnes skråstilte og innfelte klorittserisitt-gneisen, skifer, kvartsporfyr og amfibolitter. Først lenger sør finner en Aare-granitt. Området omkring Bristen er kjent for sine mangfoldige, ulikeartede bergkrystaller og mineraler.

Førstebestigning

Bristen ble sannsynligvis besteget så tidlig av gemsejegere eller krystall-letere. Den første sikre turistbestigingen fant sted 23. juli 1823. En lege som stammer fra Altdorf, Karl Franz Lusser, gikk sammen med lokale folk under ledelse av Hans Indergand. Ruten de valgte gikk langs nordøstryggen, som også i dag er den vanligste veien til topps.
Fusa

Kongedømmet Fusa

21. juni 2003 ble Fusa kommune erklært som egen stat. Kunstneren Morten Holmefjord ble av formannen i eldrerådet kronet til visekonge.  Kommunen ble dermed til Kongedømmet Fusa. 21. juni 2004 ga Fusa Sentralbank ut den nye valutaen «fusisk krune» (FSK). En fusisk krune er like mye verd som hundre norske kroner. Høsten 2005 gikk visekongen på et sviende nederlag i folkeavstemninga om Fusa skulle fortsette som egen stat, eller gå tilbake inn i union med Norge. Visekongen abdiserte ved årsskiftet 2005/2006 og gikk i eksil. De to årene i eksil tilbringer han i Uruguay.

Historikk og kultur

Holdhus kirke er en langkirke i tre. Den var opprinnelig stavkirke fra først på 1300-tallet. Kirken ble ombygd 1725 og 1836. Den har madonnastatue i kalkstein fra 1306, altertavle fra 1590 og prekestol i tre fra 1570. Kirkeskipet er rosemalt i romansk stil med søyler og rundbuer. Ved kirken er det skolemuseum.
Engjavik Gaard, offisersgård ved Sævareidsfjorden fra første del av 1700-tallet, drives fortsatt; gårdsturisme med vekt på lokale mattradisjoner. I Eidegrend ved enden av Gjønavatn er bevart et typisk vestlandsk klyngetun. Helleristninger på Bogøy. Her er også Tønnegården, formidlingssenter for bøkkerhåndverket.
Hålandsdalen leirskole startet virksomheten 1975.
Fusa har økende turisttrafikk. Flere av de store vannene i kommunen har godt fiske.

Tusenårssted

Kommunens Tusenårssted er det nye sentrumsområdet Leiro i kommunesenteret Eikelandsosen. Området er definert i en ny reguleringsplan i kommunen og er tenkt å bli en park/et torg mellom det gamle og det nye sentrumsområdet.

Næringsliv

Eikelandsosen kraftverk ligger i fallet mellom Botnavatnet og Eikelandsfjorden.
Frank Mohn (Framo AS, produsent av pumper for offshore og shipping) er en stor arbeidsgiver.

Jakt og friluftsliv

Fusa kommune er en kommune med rik hjortebestand, som har økt kraftig de siste årene. I 2016 ble det skutt 50 dyr flere enn i 2012. Dette gjør kommunen til en attraktiv plass for tilreisende som ønsker å leige hjorteløyve. Fusa kommune har også flere fiskevann og elver som tiltrekker turister spesielt på sommer-halvåret.
Helge Iberg

Priser og stipend

Han komponerte musikk til barneplaten Alice lengter tilbake med Tor Åge Bringsværd (1993). Albumet ble nominert til beste barneplate under spellemannprisen 1993. Han mottok TONO-stipendet 2005. 
Iberg har mottatt statens garantiinntekt for kunstnere siden 1998, og ble tildelt statens treårige arbeidsstipend i perioden 1993 til 1995. Han har arbeidet som musikkfaglig konsulent i TONO, og var medlem av styringsgruppa for kunstnermeldingen i perioden 1997–98. Iberg er også medlem av Norsk Komponistforenings musikkfaglige råd fra 2005.

Produksjon

Iberg har medvirket på utgivelser av blant andre Bendik Hofseth, Arild Stav og Jens Wendelboe Big Band, samt komponert for bl.a danseensemblet Happy Feet.  
For baritonen Per Vollestad utviklet Iberg «Pusteøvelser» (1993) som i en kobling med lyrikk av Rolf Jacobsen, ble utgitt på Halvveis (Curling Legs, 2000), med hovedbidrag fra Odd Børretzen opplesning og Vollestad.  Dette ga nominasjon til Edvard-prisen 2001.
Med Frank Nordensten laget han (e)X(nihilo) (2000) til årtusen-feiringen i Stavanger, fremført av Stavanger Symfoniorkester. Hans A melancholic life of a roller coaster ble fremført flere ganger av Ole Edvard Antonsen på trompet og Det norske kammerorkester.  Dette ble videreutviklet i Dromo dance, som ble fremført på NRK P2 av fiolinisten Atle Sponberg og Kringkastingsorkestret i 2005. På ULTIMA Oslo Contemporary Music Festival 2011 hadde verket Sanger fra livets jord urpremiere fremført av Det Norske Kammerorkester under ledelse av Christian Eggen med solister som Christian Ihle Hadland, Terje Tønnesen og Marianne Beate Kielland.
Bárut

Bárut (fra samisk: bølge) er en trio innenfor samisk musikk og joik. Gruppen startet i 2007 i forbindelse med en produksjon for Rikskonsertene og består av av joikeren Inga Juuso, perkusjonisten Martin Smidt og multiinstrumentalisten og vokalisten Asbjørn Berson.
Debutalbumet Bálggis ble gitt ut på plateselskapet Vuelie 8. april 2011. Albumet høstet svært gode kritikker i en rekke norske aviser, deriblant Aftenpostens anmelder Svein Andersen, som ga platen terningkast seks. Albumet er produsert av Frode Fjellheim. For albumet vant gruppen og Inga Juuso Spellemannprisen 2011 i åpen klasse.
I en sofa fra IKEA

«I en sofa fra IKEA» (egentlig «I en sofa fra IKEA (nytt fra norsk film)») er en sang av Ole Paus fra 1979, opprinnelig utgitt på Dagbladets sommerkassett. Sangen har blitt beskrevet som en kultsang og er en av Paus' mest populære sanger. Teksten parodierer det samfunnet som portretteres i Wam & Vennerøds dystre sosialrealistiske filmer på 1970-tallet, særlig filmen Svartere enn natten, som Paus har beskrevet som «den aller feteste kalkunen i norsk filmhistorie noensinne».
Malin Aune

Klubb

Aune startet å spille håndball for den lokale klubben Ranheim, før hun signerte for 1.-divisjonsklubben Selbu.
Etter å ha avsluttet videregående skole, meldte hun overgang til Grundigligaklubben Oppsal foran 2014/15-sesongen. i 2017 gikk hun til Vipers Kristiansand.

Landslag

Aune deltok ved Ungdoms-VM i håndball 2012, der Norge fikk bronse etter seier 36–30 over Romania i bronsefinalen.
Hun var med på det norske kvinnelandslaget som vant Håndball-EM 2016 for kvinner i Sverige.
Heterocheilidae

Utseende

Middelsstore, noe kraftige fluer med litt langstrakt kropp. Hodet er stort, fasettøynene forholdsvis små, de møtest ikke i pannen hos hannene. Kinnene under fasettøyet er høyere enn øyet. Ansiktet er flatt, med en grunn grop under hver antenne. Antennene har et nesten kulerundt tredje ledd, en lang antennebørste (arista) sitter festet oppe på dette leddet nær roten. Langs øynenes innerkant og i bakhodet er det flere kraftige børster. Thorax har kraftige børster både på sidene av ryggen og langs midten, på sidene med et par kraftige børster på meron og ellers med lange, fine hår. Beina er forholdsvis korte, tett hårete. Vingene har tydelige årer, forkanten mer korte, stive børster og ingen brudd. De lange vingeårene i vingens ytre del løper nesten parallelt. Vingen er kledt med mikroskopiske hår (microtrichia). 
Larvene er av den vanlige, maggot-lignende typen.

Levevis

Artene lever ved havstrender, på steder der det er vasket opp tare, som larvene utvikler seg i.

Utbredelse

Det er en nordlige gruppe som er kjent fra Europa og fra Alaska.

Kilder

McAlpine,D.K. 1998. Family Heterocheilidae. I: Papp, L. og Darvas, B. (red.): Contributions to a Manual of Palaearctic Diptera. 3: 341-347. Science Herald, Budapest.
Bakelse

Bakelse er et svensk ord for et bakverk presentert i porsjonsstørrelse, til forskjell fra en tårta (kake) som består av flere porsjoner. Begrepet bakelse brukes om sammensatte bakverk som består av fløte- eller smørkrem, frukt eller syltetøy og en bunn laget av deig. Kjeks eller fruktdesserter regnes ikke som bakelse selv om de inneholder noen av de samme ingrediensene og lages i porsjonsstørrelse.
Ordet bakelse kommer fra tysk "gebackels" som betyr bakverk eller noe som er bakt. Bakelse fikk ikke sin nåværende betydning som sukkerbrød før på 1600-tallet.
Eksempler på bakelse er napoleonskake, budapestkake og semle.
Cast Away

Handling

Chuck Noland er en amerikansk forretningsmann som lever slavisk etter klokka, både privat og på jobb. Som ansvarlig i FedEx må han ofte ut på lange reiser, vekk fra kjæresten Kelly. På en flyreise fra Russland til USA styrter imidlertid flyet i Stillehavet og Noland er eneste overlevende. Han klarer under dramatiske omstendigheter å karre seg ombord i en livbåt og strander på en øde øy. Isolert i det mest ensomme miljøet man kan forestille seg og ribbet for alle dagliglivets bekvemmeligheter, må han først løse de primære behovene for å overleve: vann, mat og tak over hodet. Noland, som alltid har vært en overlegent dyktig problemløser, finner med tiden ut hvordan han skal holde seg oppe fysisk, men hans største prøvelse blir ensomheten og derav kampen for å bevare sinnstilstanden sin. Da han finner en volleyball fra en ilanddrevet FedEx-pakke maler han tilfeldig et ansikt ved hjelp av blod på ballen og kaller den Wilson. «Wilson» blir fra det tidspunktet hans lenge etterlengtede samtalepartner og dekker dermed deler av hans sosiale behov. 
Fire år går og han har i løpet av denne tiden blitt stadig sterkere knyttet til «Wilson». En dag finner han noe vrakgods på stranden og bestemmer seg for å lage en flåte. Han legger så ut på havet i håp om å bli reddet, men etter en tid blir flåten skadet i en storm og til hans fortvilelse går «Wilson» tapt. Noland blir nedbrutt og gir opp håpet om å bli reddet. Halvdød og solbrent blir han etter en tid plukket opp av et skip og fraktet tilbake til USA. 
Hjemme i USA oppdager han raskt at mye er endret siden alle der trodde han var død.

Popularitet og økonomi

Cast Away innbrakte 429 millioner dollar på verdensbasis, bare overgått av Gladiator (457 millioner) og Mission: Impossible II (546 millioner). Den innbrakte 233 millioner dollar i USA og endte som den nest mest innbringende filmen i USA i 2000 (bare slått av barnefilmen How the Grinch Stole Christmas).

Annet

Filmen ble innspilt på øya Monuriki som er en del av øygruppen Mamanuca på Fiji. TV-serien LOST var delvis inspirert av filmen.
Nanna-Suen

Nanna-Suen (semittisk: Sin) eller bare Nanna er måneguden i mesopotamisk og sumerisk mytologi og gudeverden. Hovedsetet for dyrkelsen av ham var byene Ur og Harran.
Nanna var guden for månen, født i mørket, blek og kald, gitt et kvinnenavn og kjennes også som Skjebnens herre. Hans far er Enlil, den mektige guden for luften, som voldtok Ninlil og som deretter fødte Nanna.
Nanna er gift med Ningal, far til Shamash (gud for sol og rettferdighet), Ishtar (gudinne for kjærlighet og fruktbarhet), og Ereshkigal (underverdens onde gudinne).
Nanna reiser over himmelen med stjernene og planetene over seg i sin gufa, en liten kano-lik båt vevet sammen av kvist og tjære. Nanna reiste til byen Nippur i sin båt, stoppet ved fem byer underveis, og da han kom til Nippur overrakte han gaver til Enlil og bønnfalt ham om sørge for at hans by Ur ville bli velsignet, framgangsrik og ikke oversvømmet av floden. Han hviler i underverden hver eneste måned og når han er der avgjør han skjebnen til de døde. Da Inanna var fanget i underverden nektet han å gi henne hjelp.
Nanna er en fruktbarhetsgud som er en del av skapelsesberetningen. Nanna bar fram Utu (solen). Enlil gjorde Ki gravid og hun bar fram Enki, gud for vann og visdom, som skapte orden i universet. Enkis søster Nintu skapte mennesket ved å forme ham i leire.
Kulten og tempelet til Nanna lå i den sumeriske byen Ur, nåværende Tell Muqayyir i Irak. Månen var hans symbol. Hans akkadianske motpart het Su'en/Sîn. Hos semittene ble han kjent som guden Sin.
Sosial- og trygghetsdepartementet (Island)

Sosial- og trygghetsdepartementet (islandsk: Félags- og tryggingamálaráðuneytið) er et departement på Island. Departementet ble opprettet i 1987, og minister siden 2009 har vært Ásta Ragnheiður Jóhannesdóttir fra Samfylkingin.
Pot of Gold (Mars)

Pot of Gold er det uoffisielle navnet på en stein på størrelse med en softball i Gusev-krateret på Mars. Den ble undersøkt av mars-roveren Spirit 25. juni 2004.
Under undersøkelsen fant Spirit spor av hematitt, noe som var indikasjoner på flytende vann på Mars.
Amphidecta

Utseende

Middelsstore, brune sommerfugler. Slekten skiller seg fra de aller fleste andre Euptychiina ved å ha smale og flikete vinger. Oversiden er ensfarget brun bortsett fra noen små, hvite eller oransje flekker i forvingens ytre del.
Undersiden er gråspraglete med noen oransje ringer på bakvingen.

Utbredelse

Slekten er utbredt fra Costa Rica i nord til det sørlige Brasil i sør.
François Weill

François Weill er en fransk forretningsmann. Han er direktør for France Ferries et Croisières og var tidligere leder for Hurtigruten France. Han arbeidet i sistnevnte egenskap for å markedsføre Norge som reisemål i allmennhet og Hurtigruten i særdeleshet.
I 2008 ble Weill ble utnevnt til ridder av 1. klasse av Den Kongelige Norske Fortjenstorden for fremme av norsk reiseliv i Frankrike.
Saturday (Basshunter-sang)

Bakgrunn og produktsjon

«Saturday» er skrevet av de danske låtskriverne Cutfather, Thomas Troelsen og Engelina, og produsert av Cutfather, Thomas Troelsen og Wez Clarke. Melodien til sangen er hentet fra den amerikanske raggae duoenReel 2 Real's sang «I Like To Movie It» fra 1994 og skrevet av Erick Morillo og Mark Quashie. 
Den 14. mai 2010 ble det offisielt kunngjort at «Saturday» ville være den første singelen fra Basshunter sitt kommende studioalbum. Den hadde premiere på BBC Radio 1 med Scott Mills samme kveld 
Basshunter sa dette om sangen: «Den handler om lørdager generelt: gå ut med venner, drikking, gå på clubb , danse, møte jenter og forhåpentligvis gjøre noe annet når solen går ned.» "

Musikkvideo

Musikkvideoen ble koreografert av Mihran Kirakosian, regissert av norske Alex Herron og filmet av Ketil Dietrichson. Videoen avbryter den fiktive kjærlighetshistorien mellom Basshunter og Aylar Lie, noe som de tidligere Basshunter musikkvideoene har innebåret. I stedet synger Basshunter i en nattklubb omgitt av attraktive dansere. Han viser også kontrollen av jentene med en holografisk datamaskin, som er en mulig referanse til Basshunter personlige interesse i videospill, og et ekko av musikkvideoen «Vi sitter i Ventrilo och spelar DotA», Basshunter andre singel, som er basert på å spille videospill.

Liveopptredener

Basshunter fremførte Saturday for første gang 3. juli 2010 på en direktesendt konsert arrangert av den britiske versjonen av Big Brother. En dag senere fremførte han låten på den britiske TV-kanalen Channel 4.
Just Høeg

Biografi

Han mistet tidlig foreldrene, gikk på Sorø Akademi fra 1657, og begynte 1662 i tjenesten ved hoffet. Han ble forlovet med Christian IVs datterdatter Sophie Amalie Lindenov, men forbindelsen holdt ikke, og han ble i stedet gift med Karen Iversdatter Krabbe (1637–1702) som medbragte ham godset Fuldtofte i Froste Herred i Skåne.
Han ble forfremmet til kammerherre i 1669, og ble diplomat i Haag fra 1670. I elleve år var Høeg en del av et internasjonalt spill med mellomstatlige anliggender, fredsforhandlinger og spionasje. I 1680 ble han utnevnt til geheimråd og ridder av Elefantordenen for embetsfortjenester. Fra 1682 var han visestattholder i Christiania, hvor han førte et stort hus i Garmanngården, og hvor biografien kan fortelle at han holdt seg med en privat bibliotekar og to bokbindere. Han ble gravlagt sammen med sin hustru i Vår Frelsers kirke, dagens Oslo domkirke. Hans boksamling med det særegne superexlibris, ble splittet og solgt ved en auksjon i København i 1695.
Striononyma

Levevis

Larvene lever inne i død ved, gjerne små kvister av løvtrær. De kan også finnes inne i store urter, for eksempel arter av vortemelk-slekten. Disse artene er ikke spesialiserte og en art kan ofte utnytte flere ulike vertsplanter.

Utbredelse

Slekten er kjent fra Filippinene.
Det gamle observatorium i Beijing

Det gamle observatorium i Beijing (kinesisk: 北京古觀象台 eller 北京古观象台, pinyin: Běijīng gǔguān xiàngtái) er et astronomisk observatorium som stammer fra tiden før teleskopet ble oppfunnet. Det ligger sentralt i Beijing bak brystvernet på et gammelt vakttårn langs den ellers stort sett ødelagte bymuren. De eldste av en gang revolusjonerende verktøyene som ble benyttet ved observatoriet ble bygd i 1442 under Ming-dynastiet. Under Qing-dynastiet tilkom det nye med europeisk og jesuittisk teknikk.
Observatorieområdet rommer også et historisk museum om kinesisk astronomi, astrologi og kalenderutvikling.

Observatoriet som museum

Det gamle observatorium er i dag et musealt anlegg som dekker et areal på en hektar. Det består tildels av en ti meter høy teglsteinsplattform med et antall instrumenter av bronse på toppen. Selve observatoriet er plassert på taket av en steinbygning som ellers benyttes til helt annen virksomhet. I tilslutning er det et astronomisk museum, som omfatter flere separate saler med forskjellig tematikk, og der er det oppstilt nok en armillarsfære.
I den senere fase av Qing-dynastiet hadde fremmede styrker invadert Beijing og de passet da på å røve med seg de kinesiske instrumentene. Det meste ble imidlertid tilbakelevert fra Frankrike og Tyskland etter første verdenskrig, som ett av resultatene av Versaillestraktaten.
Flere av de mange instrumentene ble konstruert av jesuitten Ferdinand Verbiest, en astronom fra det som i dag er Belgia, og som lenge ledet det keiserlige astronomibyrå på 1600-tallet. Det har imidlertid vært dem som har lurt på om enkelte av de tilbakeleverte gjenstander i virkeligheter var kopier til erstatning av originaler som var gått tapt.
Ten-sing Tromøy

Ten-Sing Tromøy er et kristent kor fra Tromøy, ved Arendal. Koret ble startet av Kjell Johnsen i 1977. Ten-Sing Tromøy er et av de eldste Ten-Sing- korene på sørlandet.
Ten-Sing Tromøy har 35 medlemmer (2006). Koret har vært på flere turer, blant annet til Tyskland, Danmark, Sverige, Færøyene og Polen. Største konsert var i Polen i 1993, med publikum på ca. 500.

Diskografi

Ten-Sing Tromøy har i løpet av de 30 år koret har eksistert utgitt flere kassetter og noen cd-plater.